রিক্সার দাপট কমিয়ে বাজারে নেমেছিল অটো৷ রিক্সাচালকরা তা নিয়ে প্রশাসনের দ্বারস্থ হয়েছিলেন। এর পরে অটোর বাজার কমাতে রাস্তায় নামে টোটো। এবার সেই টোটোও আর নিশ্চিন্ত নয়। এল লোটো। রিক্সাচালকরাই মূলত তার মালিক। কনিষ্ঠ ভাই লোটো-র আগমনে কপালে ভাঁজ অটো, টোটো— দুই বড় ভাইয়েরই।
রিক্সার উপরে চার আসনের কাঠামো তৈরি করে তলায় লাগিয়ে দেওয়া হয়েছে ব্যাটারি চালিত মোটর৷ তাতেই কেল্লা ফতে৷ মাথার উপরে টোটোর মতো আচ্ছাদন দেওয়া নতুন লোটো টোটো-র থেকে কম ভাড়ায় যাত্রী পরিবহণ শুরু করেছে মেদিনীপুর শহরে৷
মেদিনীপুর শহরে গত দু’সপ্তাহে বেশ কয়েকজন রিক্সাচালক লোটো কিনেছেন। একটি লোটো কিনতে খরচ পড়ছে মোটামুটি ৫০ হাজার টাকা৷ অটো ছিল দু’লক্ষাধিক টাকা, তার থেকে সস্তা টোটোর দাম এক লক্ষের মতো। এবারে তা আরও সস্তা হল। 
রিক্সার টায়ার-টিউব-পরিকাঠামো একই থাকছে লোটোয়৷ একবার ব্যাটারি চার্জ দিলে চলবে ৬০ কিলোমিটার। রাস্তার মাঝে চার্জ শেষ হলেও সমস্যা নেই। তখন রিক্সার পুরনো প্যাডাল পদ্ধতিও চলবে। নেই প্রশাসনিক বিধিনিষেধের ঝক্কি৷ 
সবমিলিয়ে ফের মাথা তোলার পথে রিক্সাচালকেরা৷